- EZAYI
- <
- 18
- >

18
Yɛnŋɛlɛ yɔn sɛnrɛ nda tìla yo
Etiyopi tara ti wogo na
1 E, jɔlɔgɔ yaa to mboro tara nda ma na, tara nda kanwira tinmɛ yɛn na yinrigi wa ti ni†18.1: Tinmɛ mba pi sɛnrɛ ti yɛn na yuun laga ki laga ŋga ki ni, pi mbe ya pye gbatɔ tinmɛ nakoma tɔnmɔkɔɔrɔ tugbɔɔrɔ nda parigbɔrɔ ma pye ma pɔ ti na to ta tinmɛ.,
tara nda ti yɛn wa Kushi†18.1: Kushi tara, Lewɔɔlɔ tara laga ko kayi. Kìla Ezhipiti tara laga ka lɛ ma saa pinlɛ Sudan tara laga ka ni. tara gbaanla pe puŋgo na we.
2 Mboro tara nda ma yɛn na pitunmbolo tugbɔmbɔlɔ pe torogi tɔnŋgbɔɔ pi na,
poro mbele pe ma ye tɔnmɔkɔɔrɔ ni, nda pè gbegele gbagara kanŋgirɛ ni we.
Yoro pitunmbolo mbele ye yɛn ma wege,
yaa kee ki cɛnlɛ woolo mbele pe kɔrɔgɔ,
poro mbele pe yɛn ma tɔnlɔndɔnlɔ, a pe wire tì wɔlɔgɔ pe na;
poro cɛnlɛ woolo mbele pe maa fyɛrɛ waa leele mbele pe yɛn tɔɔn
konaa mbele pe yɛn wa lege pe na.
Cɛnlɛ woolo mbele pe yɛn fanŋga ni,
poro mbele pe ma yaraga pyew ki tɔngɔlɔ tɔɔrɔ ni we.
Gbaanla pè pe tara ti pari ma yiri.
3 Yoro dunruya woolo ye ni fuun,
yoro mbele ye yɛn ma cɛn laga tara ti na,
na paga ka dirapo wi yirige wa yanwira ti na sanga ŋa ni, yaa wi wele!
Na paga ka mbanlaga ki win sanga ŋa ni, yege logo!
4 Katugu Yawe Yɛnŋɛlɛ lìgi yo na kan ma yo fɔ:
«Mi yaa koro wa na cɛnsaga mbaa wele;
mi yaa cɛn yɛw
paa yɛgɛ ŋga na kafugo ma kaa na wuun yɔnlɔfunŋgbanga na tinmɛ fu,
paa yɛgɛ ŋga na kambaaga ma kaa fɔɔngɔ wo yarilire kɔnsanga ni kafugo wagati ni.»
5 Ma si yala, na ɛrɛzɛn wi ka ka fyɛnwɛ mbe kɔ, ɛrɛzɛn wi cɔsanga wi yɛgɛ,
na wi fyɛɛnrɛ tiga ka kanŋga mbe pye shashara nda ti pire tì lɛ,
pe ma njere tunmɔɔrɔ fɔnndɔ ti yaanla mari wɔ wa mali kɔngbeŋgele ni,
mbe njewara ti kɔɔnlɔ mberi wɔ wa.
6 Pe yaa ka maliŋgbɔɔnlɔ pe gboolo†18.6: Gboolo mbele pe sɛnrɛ tì yo laga ki laga ki ni, pe mbe ya pye Asiri tara maliŋgbɔɔnlɔ pe gboolo poro pele. pe ni fuun pe yaga wa,
pe yaa ka pye kara kasannjɛrɛ nda ti ma pye wa yanwira ti na to woro,
mbe pye yan woŋgaala pe yaakara.
Kara kasannjɛrɛ ti yaa ka kafugbɔgɔ sanga wi pye wa pe na,
yan woŋgaala pe ni fuun pe yaa ka weresanga wi pye wa pe na.
7 Ko wagati wo ni, leele pe yaa kaa paan yarikanra ni Yawe Yɛnŋɛlɛ na yawa pi ni fuun fɔ li kan, mbaa yinrigi wa cɛnlɛ woolo mbele pè tɔnlɔndɔnlɔ, a pe wire tì wɔlɔgɔ pe na pe yeri. Cɛnlɛ woolo mbele pe maa fyɛrɛ waa leele mbele pe yɛn tɔɔn konaa leele mbele pe yɛn wa lege pe na. Cɛnlɛ woolo mbele pe yɛn fanŋga ni, poro mbele pe ma yaraga pyew ki tɔngɔlɔ tɔɔrɔ ni we. Poro mbele gbaanla pè pe tara ti pari ma yiri we. Pe yaa kaa paan yarikanra ni Yawe Yɛnŋɛlɛ na yawa pi ni fuun fɔ li kan, wa laga ŋga li mɛgɛ ki yɛn na yinri ki na, wa Siyɔn yanwiga ki na.

- EZAYI
- <
- 18
- >

†18:1 18.1: Tinmɛ mba pi sɛnrɛ ti yɛn na yuun laga ki laga ŋga ki ni, pi mbe ya pye gbatɔ tinmɛ nakoma tɔnmɔkɔɔrɔ tugbɔɔrɔ nda parigbɔrɔ ma pye ma pɔ ti na to ta tinmɛ.

†18:1 18.1: Kushi tara, Lewɔɔlɔ tara laga ko kayi. Kìla Ezhipiti tara laga ka lɛ ma saa pinlɛ Sudan tara laga ka ni.

†18:6 18.6: Gboolo mbele pe sɛnrɛ tì yo laga ki laga ki ni, pe mbe ya pye Asiri tara maliŋgbɔɔnlɔ pe gboolo poro pele.

© 2014 WBT